ལམ་འགྲོ་བའི་སྙན་ངག་ལས།ནམ་རྒྱུན་འཇིགས་ཡེར་གྱི་ངོ་གདོང་ནག་པོའི་འོག་སྙན་ངག་རེ་བྲིས་ཤིང་།རལ་གྲི་ལྟ་བུའི་སྙན་ངག་རེ་བྲིས་རྗེས།རང་ཉིད་གཞི་ནས་སྡོམ་ཐག་ལྟ་བུའི་དྲ་རྒྱར་ཚུད་འདུག་པ་ཚོར།བ་དང་།སྙན་ངག་ལས་མཐོང་བའི་དངོས་ཡོད་ཀྱི་འཚོ་བས་སྙན་ངག་པའི་ནང་སེམས་སུ་དགའ་སྐྱོ་ཅི་རིགས་ཀྱི་ཉམས་སྣང་ཅི་ཞིག་འདྲེན་གྱིན་ཡོད་ནའང་།རྣོ་ངར་ལྡན་པའི་མིང་ཚིག་གི་གྲུབ་གྲོལ་དང་གསེད་བཀྲོལ།ཀློང་ཡངས་པའི་འཆར་སྒོ་རྣོན་པོས་ཞིབ་བཀོད་དང་བློས་བསླངས་གྱ་ནོམ་པ་ཞིག་འཛུགས་བསྐྲུན་བྱས་རྗེས།སྙན་ངག་པར་བླ་ན་མེད་པའི་སོས་དལ་བག་ཕེབས་ཀྱི་དབུགས་དབྱུང་ཞིག་ཐོབ་ཅིང་རེག་པ་ནི།སྙན་ངག་པས་སྙན་ངག་བཞེངས་པའི་མི་སྒེར་གྱི་ཁེ་སྤོགས་རེད་ཅེས་བརྗོད་ཆོགལྷུག་རྩོམ་སྙན་ངག་ནི་སྤྱིའི་ཆ་ནས་ཀྱང་རང་བྱུང་ཁམས་ཀྱི་དྭངས་གསལ་གྱི་ཆུ་མོ།མཐོ་བརྗིད་ཀྱི་གངས་རི།མཐའ་ཡངས་པའི་རྩྭ་ཐང་ལྟར་འགྲོས་ལྷོད་ལ་དབྱངས་ཀྱི་འདེགས་འཇོག་ངེས་ཅན་ལྡན་པའི་གཅིད་སྡུད་རང་བཞིན་ཅན་ཞིག་ཏུ་མ་ཟད།ཡོངས་གྲགས་སུ།མིའི་བླ་སྲོག་དང་རྣམ་ཤེས་ཀྱི་རྒྱུ་བ་རྨང་ནས་སྐྱོམས་ལ་འཆར་རྟོག་གི་རྒྱུད་སྐུད་ལ་ངར་ལྡུད་པའི་བསམ་བློའི་སྙིང་སྟོབས་དང་དུངས་བརྗོད་གཉིས་ཆུ་ལ་ཆུ་བཞག་བཞིན་འདྲེས་པའི་གཅིག་གྱུར་གྱི་རྩོམ་ཐབས་སུའང་བཤད།དེ་ག་ནང་བཞིན་ས་དཀྱིལ་ཚེ་བཀྲའི་ལྷུག་རྩོམ་སྙན་ངག་ཀྱང་རང་གི་ཚོར་བ་དང་འདུ་ཤེས་སྐྱ་འཐབ་ནས།འགྱུར་སྐྱེན་པ་དང་བཟློག་དཀའ་བའི་ནང་སེམས་ཀྱི་བག་ཆགས་རེ་ཟུང་ལས་བཅོས་མེད་དུ་བབས་པའི་ཆུ་མིག་ཅིག་དང་ནར་སོན་པའི་ལང་ཚོ་དང་རྫོབ་འཕྱིང་དུ་གྱུར་པའི་སྐྲ་ལོ་རླུང་གིས་བསྐྱོད་ཐེངས་ཤིག་རེད།